Papersnake/gushiwen huggingface dataset:
读枢密张公梅雪二诗公讳叔夜
周紫芝（宋代）

禁中颇牧谁最良，上前论事张子房。张公九尺须眉苍，谈兵说剑眼为方。

金城有策若未试，便恐谈笑无戎羌。时平不用临边手，乞得南州作醉乡。

黄堂酒尽客未起，清畎风多禾自长。只今白雪醉中句，犹带东阁官梅香。

胡狂敢挽射日弩，当年谁上东封章。王城三月断信息，贼军蚁附方跳梁。

白头侍郎最先至，拥兵直入趋咸阳。中人传诏天为喜，戎师夜遁军威张。

太宰官高亦动色，毬路带禠腰金黄。功名无成落边土，此老此功谁更数。

想得韦韝毳幕寒，夜听边声泪如雨。
寄岳麓禅师三首 其三
释德洪（宋代）

湘南道价独惊群，知是黄龙的骨孙。本色住山何所有，白鸥春水自当门。
登杨家城得神松旧处
刘世瑞（清代）

欲寻神木识根由，直上馋崖到此游。好溯金时初建寨，还徵宋相旧题楼。

勋传柱国杨家将，说误槎仙博望侯。更莫浪称松见处，山城改徙自云州。
次韵杨廷秀太和万安道中所寄七首
赵蕃（宋代）

爱竹知人忆故山，食贫过午尚悬箪。
长篇乞与小诗并，要似韩豪东野寒。
清平乐·秋光烛地
陈师道（宋代）

秋光烛地。帘幕生秋意。露叶翻风惊鹊坠。暗落青林红子。
微行声断长廊。熏炉衾换生香。灭烛却延明月，揽衣先怯微凉。
访隐者
林尚仁（宋代）

姓名多已在仙行，见说曾传辟谷方。
未必诏书徵便起，可怜人世老犹忙。
浴蒲磵冷云初湿，种术山春土亦香。
何日此身分半隐，归须先制芰荷裳。
江上
汪元量（宋代）

太学诸斋拣秀才，出门何处是金台。
楝花风紧子规急，杨柳烟昏黄鸟哀。
潮落潮生天外去，人歌人哭水边来。
推篷坐对吴山月，几度关门击柝回。
许贵州出苏叔党树石
周紫芝（宋代）

老坡骑鲸上天去，小坡落笔如风雨。能添老树着岩间，为石传神自翁语。

两坡俱死真可惜，君有一拳何处得。谁向九原呼此翁，为我五日画一石。
初夏三首
王镃（宋代）

芳歇红稀蝶懒来，潇潇风雷送春回。
绿阴如许无人看，软玉枝头已有梅。
贺赵宰夫美任生子
姚勉（宋代）

赵侯德与甘棠种，制邑三年民善颂。
玉皇有诏趣归班，一夜长庚来入梦。
丰江罗峰神秀夺，龙泉太阿光芒动。
玉女擎香龙吐水，慈云亲抱麒麟送。
怀玉仙人秀眉目，披羽笑出蓬莱洞。
奇骨峥嵘千里骏，异采缤纷九苞凤。
人生有子万事足，又值朝天欲飞鞚。
骊珠在掌凫，庆事方新殊渥重。
周公为父伯禽子，清庙明堂要梁栋。
长成传取魁衣钵，天生奇材须大用。
此儿见说骨已异，壮气冲天摇螮蝀。
我识英物试使啼，他日定当磐石宋。
次韵王龟龄侍御不欺室
喻良能（宋代）

与玄虽非童九龄，向来亦既许攀鳞。
从容撰屦饱言论，我知公直社稷臣。
此心炯炯贯白日，何止不欺寻丈室。
霜台白简凛乘骢，史馆诛奸森直笔。
紫岩先生子张子，百世一人嗟已死。
室中八十四骊珠，千载流芳同信史。
六世祖师画像赞 五祖
释德洪（宋代）

观前后身，两镜一面。左右对之，三者顿现。今非昔是，增金以黄。

昔非今是，谤沉无香。已绝死生，岂缠老少。全机现前，常明而妙。

夜江佐舟，吾今渡汝。句中之眼，如水有乳。
难老泉
韩琦（宋代）

晋源发滥觞，勃勃涨春绿。泓然一鉴閒，俯视神意肃。

游鯈何太一，戢戢闹如粥。乌能污吾清，更足示容蓄。

中或起蛟龙，威怒鼓天福。膏泽被九区，灵德潜山麓。

平时任疏达，所存终海渎。常丰沃稻粱，馀润沾花木。

伊予临此泉，自得仁人勖。奚专智者心，奔走无停躅。
饭祈泽寺
王安石（宋代）

驾言东南游，午饭投僧馆。
山白梅蕊长，林黄柳芽短。
笭箵沙际来，略彴桑闲断。
春映一川明，雪消千壑漫。
鱼随竹影浮，鸟误人声散。
翫物岂能留，干时吾自懒。
从军行 其七
罗颀（明代）

军动自无律，刑杀杂伪真。滥诛及黔黎，勘夷被齐民。

日晚入山隅，有客泣水滨。哀哀一何苦，卬首诉苍旻。

泣尽赴修川，甘之涧溪濒。
龟堂杂兴
陆游（宋代）

闽溪纸被软於绵，黎峒花紬暖胜毡。
一夜山中三尺雪，未妨老子日高眠。
次韵元礼春怀十首
黄庭坚（宋代）

久无长者回车辙，仲蔚门墙映野蒿。
稍觉春衣生虮虱，南窗晴日照爬搔。
晚舟过临平
吴龙翰（宋代）

烟钟舂起夕阳愁，淼淼临平春事幽。惟有风蒲爱吟客，岸边缭乱绾行舟。
梅始开叠前韵
潘希曾（明代）

梅花照眼忽枝枝，冠绝中园不论迟。香远自缘冰雪助，格高偏与水云宜。

临芳合有金声赋，送酒何惭玉液卮。湖上孤山应更好，偏舟终拟遂吾私。
咸阳有怀
陈上美（唐代）

山连河水碧氛氲，瑞气东移拥圣君。秦苑有花空笑日，

汉陵无主自侵云。古槐堤上莺千啭，远渚沙中鹭一群。

赖与渊明同把菊，烟郊西望夕阳曛。
中秋夜八绝 其二
苏辙（宋代）

谁遣常时月，偏从此夜明。暗添珠百倍，潜感兔多生。
述怀
赵某（宋代）

得鹿归来一梦中，半生事业总成空。
饭牛岂意干西伯，寻马何须访北翁。
赵既有辞难夺璧，楚将无事叹忘弓。
南薰正解吾民愠，且弄朱弦奏晚风。
浣溪沙·荷花
苏轼（宋代）

四面垂杨十里荷，问云何处最花多。画楼南畔夕阳和。
天气乍凉人寂寞，光阴须得酒消磨。且来花里听笙歌。
李公佐归汉东
宋庠（宋代）

门有联瓜懿，人伤掺袂分。
新篇稽奏牍，故社恋乡枌。
桂魄离怀苦，兰苕夕膳薰。
芳音毋自宝，西北足归云。
太平天庆观题壁五首 其三
郭祥正（宋代）

一枰棋散复持杯，却绕长廊步懒回。且看满庭松下月，断金斜玉间苍苔。
挽崔舍人
方有开（宋代）

久托奎躔照，仍从璧水游。
冲襟粲星斗，高议炳阳秋。
磊落观材杰，凋零悼世浮。
传家真骥子，努力绍先猷。
山园戏书三物 其三 咏蚯蚓
汪炎昶（宋代）

群动各矜奋，尔独聊优游。引颈欲出穴，忽缩寻无由。

物资爪牙欲，一饱才能谋。尔形独何殊，宜有馁死忧。

乃能乐清夜，和我商声讴。
五月十三夜与子重履约履仁石湖行春桥看月
文徵明（明代）

夕光沉山苍霭横，行春桥东江月生。长风吹波天镜阔，白沙渺渺菰蒲声。

微澜压玉摇空明，扁舟忽动江湖情。罾头鱼虾夜可买，得酒试与诸君倾。

山空夜久人竟醉，高歌互荅渔舟惊。渔舟天上来，棹入沧溟去。

似闻渔歌缥缈不断出烟萝，水远天长不知处。一发青山落镜中，万里横河碧空曙。

人生行乐不易得，赏心况有樽前客。江山如画酒如渑，相看不饮空头白。

不见桥东千尺台，吴王曾此夜衔杯。欢燕不堪芳漏促，西施舞罢越兵来。

越兵已成功，越王安在哉。䲭夷竟去不复回，吴宫越垒空复生苍苔。

千古兴亡总湮灭，只有湖山未消歇。吴王去来今几时，几人能醉湖中月。
使回留别襄阳李司空
张籍（唐代）

江亭寒日晚，弦管有离声。从此一筵别，独为千里行。

迟迟恋恩德，役役限公程。回首吟新句，霜云满楚城。
端午词·内廷
晏殊（宋代）

一一雕盘分楚粽，重重团扇画秦娥。
宫闱百福逢嘉序，万户千门喜气多。
承示黄君诗再和韵
苏颂（宋代）

先春百品避东洄，曾按茶经较胜来。
除却黄家双井白，其馀布鼓敢争雷。
舟中追和逊卿早春即事十首
陆文圭（元代）

草堂未可便移文，自煮清香碧润芹。
更向白云深处宿，山头回首谢诸君。
过雅宜别业
胡涍（明代）

不见王摩诘，犹馀华子冈。隔河山杳霭，断树水微茫。

有子开松径，留宾正夕阳。渔舟投暝合，杯外即沧浪。
咏古十六首 其十二
华镇（宋代）

窫窳当九门，西山宝驺虞。鸱鸮集上林，丹穴巢鹓雏。

奸雄始基搆，哲人晦良图。步兵偶叔末，整辔登蓬壶。

身世委杯酒，不以礼法拘。长啸引鸣凤，新诗缀骊珠。

慷慨临广武，感激恸穷途。所志岂方外，林下薄踟蹰。

恢恢大雅人，矫矫真龙驹。宁愧苏门士，临刑据槁梧。
胥口即事六言二首
皮日休（唐代）

波光杳杳不极，霁景澹澹初斜。黑蛱蝶粘莲蕊，

红蜻蜓袅菱花。鸳鸯一处两处，舴艋三家五家。

会把酒船偎荻，共君作个生涯。

拂钓清风细丽，飘蓑暑雨霏微。湖云欲散未散，

屿鸟将飞不飞。换酒帩头把看，载莲艇子撑归。

斯人到死还乐，谁道刚须用机？
如梦令
吴潜（宋代）

镇日春阴漠漠。新燕乍穿帘幕。睡起不胜情，闲拾瑞香花萼。寂寞。寂寞。没个人人如昨。
对月和谷城县尹杨文载壁间韵
宋褧（元代）

凉月娟娟照满怀，流光如水共徘徊。持杯对影非吾事，但许帘栊彻夜开。
云庵生辰
释德洪（宋代）

探手取空劫，爪分破一尘。洞然无空缺，独立不鲜陈。

试问声前见，何如顶后亲。死生浪遮掩，漏泄是今辰。
赠初心相士
黎廷瑞（宋代）

王识九江黥，侯许平阳奴。
臭奇恒互出，冠屦奄相逾。
此说偶奇验，人人生妄图。
曷不返吾照，湛然观本初。
天地付我形，森列万理俱。
形拘有枯菀，理充无智愚。
涂人可以禹，为善即舜徒。
奈何遗此心，豢此尺寸肤。
君颛唐举术，乃取荀卿书。
论心不论形，名象足启余。
宇宙共一轨，纷纷落迷涂。
愿言述吾语，一呼旋其车。
宿陆便铺用曹侍郎咏题柱韵
胡铨（宋代）

袯襫但多于耜者，犀渠不见弄兵人。盈畴云子岁不恶，父老却谈今使君。
移瑞香花斛
杨万里（宋代）

夜掇香窠沐露华，画移翠斛馥窗纱。
将身挨起帘帷著，生怕帘帷挨著花。
浮丘怀赵相国
郭槃（明代）

灵峤浮来粤海中，千秋胜概划然通。玉堂忽下登瀛客，琼岛来然炼药翁。

地迥似连三竺近，楼高真觉万缘空。无烦更历须弥顶，坐对沧桑自混蒙。
题横山陶弘景书堂寺
郭祥正（宋代）

先生烧丹骑竹马，情恋萧公碧城下。故物无馀只五泉，亦有松风伴潇洒。

谁来洗耳复洗心，寥寥千载闻遗音。寺门不掩象灯暗，猿隔数峰时一吟。
题吟红阁诗钞
徐熙珍（清代）

泪洒优昙一现来，夜阑开卷几低徊。愧他裙屐诸年少，谁似西泠咏絮才。
感怀
王仲霞（清代）

画荻丸熊事易商，恐难仲郢与欧阳。遗书重整留儿读，行箧新开付女装。

难却愁思心化石，为筹家计鬓成霜。与君空说桃花院，纸阁芦帘瘗孟光。
凄凉犯 木芙蓉
叶慧光（清代）

秋江水浅红蕖落，寒英又遍江岸。画船歌歇，西风渐紧，绮罗重岸。

鸳鸯拆散。但留得、寥天一雁。带衰杨、萧疏几线，杳杳斜阳晚。

那更新霜溅，渡萧辰、恁般清怨。溪花落尽，剩娉婷、尚疑人面。

待插银瓶，怕憔悴、愁颜莫展。更伊谁、无情酒盏向汝劝。
次韵答禹功兼简周国振时禹功一夕泛舟归郡不及话离 其三
李彭（宋代）

公抱青田姿，俛啄家鸡群。徽之拄颊外，遐瞩西山云。

昔我藻鉴士，拱木蔽孤坟。讵意王子敬，晚乃知羊欣。
诚斋以南海朝天两集诗见惠因书卷末
张镃（宋代）

笔端有口古睐稀，妙悟奚烦用力追。
南纪山川题欲遍，中朝文物写无遗。
后山格律非穷苦，白傅风流造坦夷。
霜鬓未闻登翰苑，缓公高步或因诗。
初冬
范成大（宋代）

节令坚冰始，民风古意淳。星行穷少皞，正岁述咸秦。

俗礼嫌端拜，头风强裹巾。红泥炉畔酒，从此卜亲邻。
金明池 次宝月韵
吴湖帆（清代）

残日楼台，偏镫户牖，暝月朦胧成晕。难消受、梨花澹惨，空凝想、杨枝金嫩。

夜沈沈、戍角悲笳，听断续声声，动牵长恨。若九十韶光，一场春梦，转眼秾华垂尽。

破国分鸾尤病损。叹冷落孤怀，交亲无近。愁滋味、迢迢最苦，冤情况、悽悽谁问。

休重道、阆苑隆都，便玉宇高寒，不胜霜信。恁辽鹤哀翔，离鸿泣诉，省识惹人闲闷。
南乡子 村望
黄之柔（清代）

恰值暮春天。暖气侵人懒着绵。独倚画楼无任事，花前。

捲幔青青草色连。

隔岸酒旗偏。半枕垂杨半枕烟。遥望夕阳红处也，桥边。

无数行人争渡喧。
途间怀洪稚存书壁
缪公恩（清代）

乡关迢递阻离思，冀马南风鸟北枝。嗟我又来黄叶路，忆君同听白杨时。

凉云落照三秋别，野草平沙万里悲。他日花骢重此过，休忘索和壁间诗。
辛丑九日五首
方回（元代）

何事清秋已衣绵，微寒最怯倚楼天。
江南今岁黄花早，醉嚼重阳半月前。
喜吴谓远广文自琼南归里觐省
何绛（明代）

立马荆花下，逢君海外归。攀条忆别日，两度隔芳菲。

教泽流香国，欢颜溢彩衣。但能娱白发，禄养莫辞微。
雪中送僧还竹阁
释永颐（宋代）

白松生阁云生晚，城市一归夜雪平。
灯在北高峰顶上，塔如千尽玉长檠。
湖练平铺肃夜涛，柳翻生母白旌旄。
舞残鹭翿归何处，天上飞花散碧桃。
促织
杜甫（唐代）

促织甚微细，哀音何动人。
草根吟不稳，床下夜相亲。
久客得无泪，放妻难及晨。
悲丝与急管，感激异天真。
且坐令·闲院落
韩玉（宋代）

闲院落。误了清明约。杏花雨过胭脂绰。紧了秋千索。斗草人归，朱门悄掩，梨花寂寞。书万纸、恨凭谁托。才封了、又揉却。冤家何处贪欢乐。引得我心儿恶。怎生全不思量著。那人人情薄。
峡山亭月夜独宿对樱桃花有怀伊川别墅金陵作
李德裕（唐代）

皎月照芳树，鲜葩含素辉。愁人惜春夜，达曙想岩扉。

风静阴满砌，露浓香入衣。恨无金谷妓，为我奏思归。
下帷斋
周邦彦（宋代）

官事如拔毛，小稀还复稠。
一鼠未易尽，況欲秃九牛。
唯应理签轴，偷暇寻孔周。
维南有颓构，畴昔宾射侯。
扶倾与丹雘，外好中实不。
弦歌废决拾，休王良有田。
书生本不武，谁言负薪忧。
古云不执弓，防患术已媮。
诗书主六艺，中有捍敌谋。
至胜不刃血，吾将执其柔。
当有中的士，为辨劣与优。
氐州第一
刘天游（宋代）

冰缩寒流，川凝冻霭，前回鹭渚冬晚。燕阁红炉，驼峰翠釜，曾忆花柔酒软。云海沧洲，甚又寄、南来客雁。洒雪朱门，回桡剡曲，镜华霜满。

万里银霄凝望眼。恁吟袖、画阑空暖。树带潮墟，笳鸣古戍，簇仲宣幽怨。相愁思、春近也，随宫绣、时宽一线。昨夜扁舟，梦湖山、眉横黛浅。
百字令 沉二如秋帆图
姚燮（清代）

低舷倚襆，叹无多病发，西风吹老。去逐沙鸥来逐雁，何似关门眠好。

一叶轻烟，半瓠凉月，江海浮都到。荃蓠零落，此情归向谁道。

只愿安稳漂流，长无险仄，默把金神祷。笑我短衣骑劣马，喜蹴悬崖霜草。

君不沉沦，我无颠扑，幸及回头早。箜篌弦促，石尤天半如扫。
禅人并化主写真求赞
释正觉（宋代）

天地含光，阴阳化章。
蔬肠清白，枣齿淡黄。
丛林閒去就，云水老行藏。
百炼之金柔兮绕指，九试之玉温兮截肪。
随身干木，作戏逢场。
羊肠坂
谢肃（明代）

太行山，天井关，关南关北脩坂盘。恰似羊肠百里千万折，萦岩络嶂曲穿怀泽间。

泽州城南岗阜拥，万牛服箱难引重。绝厓黑入河底深，奇石铁积坡头竦。

振衣𣕕杌上青天，时甘啸虎兼啼猿。雄峰四嶂日色薄，大树群撼风声寒。

当关有庙何丹碧，鲁叟西来游晋国。一闻蕳子杀贤臣，从此回辕馀辙迹。

仞墙瞻仰重低佪，轻车荦确行崔嵬。白云在望亲舍远，翠华入想銮舆来。

聊憩松亭足清旷，尘缨净濯寒泉上。遂餐梨栗度星轺，更挽藤萝到横望。

横望何所见，天地都苍茫。大河沄沄通碧汉，旭日杲杲生扶桑。

分明梁卫𨳩原陆，萧瑟烟芜连黍稷。荆榛自上信陵坟，菉竹谁歌武公德。

拄剑微吟气惨悽，前登碗子城巍巍。失路深怜阮校尉，摧轮大笑曹征西。

何如晋王今就邸，并驾四牡安无危。蹄轮相踵日南北，关吏独问余奚来。

我本石门云卧叟，偶客山东转山右。尧舜之化虽寂寞，追寻禹迹聊奔走。

蟋蟀号寒再在堂，却随鸿雁向南翔。此行周览太行了，匆复俯睨黄河阳。

河阳自是形胜地，天生许公才德备。公乎去矣梁木堕，落日覃怀一长喟。
赠墨士
契哲笃（元代）

鱼胞万杵成玄玉，应是柯仙得妙传。铁砚毛锥为密友，何时海上别回仙。
史稿
刘克庄（宋代）

虽有隆乾手泽传，空疏岂敢望谈迁。
春秋笔绝经谁续，光岳气谈材少全。
老去汗颜惭巧斩，向来执手付遗编。
文名史学都休矣，追诵尧言一泫然。
径山冬日
释元肇（宋代）

东西两径幽，岁晚得周游。壑雪阴犹在，溪云冻不浮。

鸟惊樵斧重，猿挂树枝柔。怕有梅花发，因行到水头。
卜算子（生朝次坐客韵呈四叔）
韩淲（宋代）

花底醉东风，好景宜同寿。海角天涯今几春，邂逅新丰酒。

内集记高阳，南渡闲回首。但愿长年饱饭休，一笑风尘表。
御制乃眷储闱方崇学术锡群书於册府励至业於
寇准（宋代）

景命昭彰佑德基，元储敦裕协祥期。
寝门劭至尝无怠，学肆多闻讵有疑。
金玉腾音锵睿律，简编申锡振良规。
河图奥秘言诚训，艺圃优柔善益资。
玉宇风清传密诏，蓬山云委锡芳蕤。
天颜不远回宸眷，肉味都忘听宝辞。
燕翼诒谋欣教盛，上庠隆道庆才奇。
叨逢华旦居黄阁，久侍宣游近赤墀。
恩厚荐承三昼接，力微宁致百工熙。
东闱疏问英猷远，圣虑乾乾更念慈。
朝谒武信殿三首 其二
刘敞（宋代）

原庙衣冠渭北游，侍臣世世祀春秋。敌马何由向南牧，万神相与卫轩丘。
偈颂一百二十三首
释崇岳（宋代）

欲得大用现前，直下顿忘知见。
诸见若尽，昏雾不生，
大智洞然。
七夕前一日独坐简扁善
吴怡（清代）

月影移花度绮寮，帘垂银蒜夜迢迢。秋萤吸雾栖烟叶，凉露侵迢湿翠翘。

小别漫栽红豆子，閒情且倚紫琼箫。双星漠漠秋河澹，睡鸭馀薰已半消。
雪晴行益昌道中颇有春意
陆游（宋代）

杜陵雁下岁将残，疋马西游雪拥关。
憔悴敢忘双阙路，淹迟遍看两川山。
春回柳眼梅须里，愁在鞭丝帽影间。
安得黄金成大药，为人千载驻颓颜。
溪上晚眺
徐瑞（宋代）

望逐飞云去，天低落景黄。
江湖流不尽，宇宙事何长。
帆影行空阔，渔歌出莽苍。
沙平秋草远，鸥鹭未相忘。
山居 清凉峰
程俱（宋代）

峞峨古涧西，万木集归鸟。炎炎日流金，为君除热恼。
和杨公济钱塘西湖百题 其二 涌金池
郭祥正（宋代）

众沼皆涵碧，斯池独涌金。宝光中夜见，不是月华深。
用前韵自述
陈著（宋代）

忆昔微官玷瞽宗，归来十载坐山穷。
有家却似髡头释，无齿真成吮乳翁。
□□□清秦吉了，饿犹未死信天公。
余生趯趯只如此，看取东坡赋二虫。
与王忠孟登玉峰共饮春风亭
龚诩（明代）

山水千重复万重，少年相别老相逢。
春风亭下一杯酒，山色不如人意浓。
次洪内翰十月桃韵三首
裘万顷（宋代）

不须羯鼓促春工，一树霜边取意红。
寄语玄冥为收拾，莫教人恨五更风。
题清辉堂
释长吉（宋代）

结庐江上栖，江云日为侣。江山相掩映，清辉满庭户。

沙暝见归禽，潮回闻去橹。落景一帘风，残雪半江雨。

中餐啜露葵，午坐烹茶乳。少室传花旨，南华齐物语。

隐几赜渊源，篆香随玉麈。爱此坐忘归，东峰月华吐。
次韵巩仲至
韩淲（宋代）

青青客舍付离骚，岁月峥嵘又一朝。不奈驱驰堕烟海，少迟盘礴对风潮。

弹冠自笑平生拙，落笔谁容万景骄。秋入壮怀探禹穴，吴天回首越山遥。
寄赠林逋处士
范仲淹（宋代）

唐虞重逸人，束帛降何频。
风俗因君厚，文章至老淳。
玉田耕小隐，金阙梦高真。
罢钓轮生蠹，慵冠鉴积尘。
饵莲攀鹤顶，歌雪扣琴身。
墨妙青囊秘，丹灵绿发新。
岭霞明四望，岩笋入诸邻。
几侄簪裾盛，诸生礼乐循。
朝迁唯薦鹗，乡党不伤麟。
吊古夫差国，怀贤伍相津。
剧谈来剑侠，腾啸骇山神。
有客瞻冥翼，无端预薦绅。
未能忘帝力，犹待补天均。
早晚功名外，孤云可得亲。
妇女之孝二十首·宛陵女子
林同（宋代）

异哉一女子，独抱母啼号。
非但脱虎口，还能落兽毛。
送史正孚
强至（宋代）

再提试笔入南宫，落纸文章近更工。
一第声名光昼日，十年意更散春风。
眼惊梁苑花枝静，心豁秦川酒盏空。
材大莫嫌关赋冗，青云知己有诸公。
唐多令（次前韵范纯甫留饮）
陈著（宋代）

蟹熟晕橙霜。蛆浮染菊黄。淡交情、都没炎凉。说道白头难会面，留一日、醉中乡。

世事与轮行。时光逐寸量。任人间、涛海风航。拜了老庞归去也，高著枕、卧南阳。
句 其一
陈智夫（宋代）

花笑似留客，鸟啼如唤人。
一丛花 咏红白桃花
周贻繁（清代）

红儿醉倚雪儿醒。谁似此娉婷。东风解释凋零恨，倒金罍、快意怡情。

月窟移来，赤城留得，莫道不分明。

濛濛细雨湿无声。娇靥带愁轻。仙源旧迹凭谁问，倚雕栏、对影盈盈。

一样情怀，两般风韵，各自可怜生。
寄尹迁介叔 其七
刘跂（宋代）

择术患不终，未易笑迂阔。发轫三尺轮，不改万里辙。

死生汉节共，巨猾气为夺。坐令李都尉，恸哭天壤末。
点绛唇 仙吕伤感
周邦彦（宋代）

辽鹤归来，故乡多少伤心地。寸书不寄。鱼浪空千里。

凭仗桃根，书与凄凉意。愁无际。旧时衣袂。犹有东门泪。
双调 大司命
阿鲁威（宋代）

令飘风冻雨清尘，开阊阖天门，假道天津。
千乘回翔，龙旗冉冉，鸾驾辚辚。
结桂椒兮乘云并迎，问人间兮寿夭莫凭。
除却灵均，兰佩荷衣，谁制谁纫？
刘府君挽词 其二
王十朋（宋代）

贱子无天衅早钟，记观先友涕亡从。士林方喜荣三桂，丞舍俄亡惨二松。

剡水凄凉回棹速，丹丘恸哭过车凶。发扬门户胜他族，深羡公家有蔡邕。
子夜歌十八首 其五
晁采（唐代）

明窗弄玉指，指甲如水晶。剪之特寄郎，聊当携手行。
咏桃李杏梨四花各以士事比之 其四 梨
许传霈（清代）

寒士生憎物候繁，犹能花样及时翻。胭脂不染留真面，风雨无欺赖宿根。

雪压一枝难免俗，冰清半夜最销魂。年来无复游人问，空对黄昏深锁门。
戏作家酿二首
苏辙（宋代）

我饮半合耳，晨兴不可无。
千钱买一斗，众口分须臾。
月俸本有助，法许吏未俞。
愍愍坐相视，馋涎落盘盂。
颍潩旧乏水，粳糯贵如珠。
今年利陂堨，碓声喧里闾。
典衣易锺釜，入瓮生醍醐。
欢欣走童孺，左右陈肴蔬。
细酌奉翁媪，余润沾庖厨。
诘朝日南至，相戒留全壼。
一家有喜色，经冬可无沽。
莫怪杜拾遗，斗水宽忧虞。
戊早年七夕五绝
张秉（宋代）

北斗城高禁漏多，汉家宫殿奏笙歌。
漫教青鸟传消息，金简长生得也么。
赏海棠三绝
范成大（宋代）

烛光花影两相宜，占断风光二月时。
但得常如妃子醉，何妨独欠少陵诗。
诗挽曾舍人张氏二首
释宝昙（宋代）

一代称贤母，斯文属故家。
大闺欣有相，吾质静无华。
久已如深定，真堪驾宝车。
馀生固无憾，哀动及邻娃。
奉和圣制从蓬莱向兴庆阁道中留春雨中春望之作应制
李憕（唐代）

别馆春还淑气催，三宫路转凤凰台。云飞北阙轻阴散，

雨歇南山积翠来。御柳遥随天仗发，林花不待晓风开。

已知圣泽深无限，更喜年芳入睿才。
襄阳咏史 其四十 堕泪碑
李俊民（金朝）

愤深藉馆年年祭，痛切夷陵岁岁祠。不见征南遗爱地，至今泪堕岘山碑。
和梅韵
陈淳（宋代）

不妨雪压与霜糊，友结松筠鄙橘奴。
特放孤标先暖觉，肯随众卉望寒逋。
疑将冰月为精爽，端借琼瑶琢体肤。
闯出一元生物意，从兹引领万容姝。
端午前三日观坡诗首夏官舍即事因次其韵
冯伯规（宋代）

帘阴不卷漏乌迟，数朵庭萱也自菲。
公退万缘俱谢绝，心空一气自知归。
但期菽粟令民足，未觉诗书与愿违。
闻旱问龙求一雨，乘凉约客扣岩扉。
边城吟
孟郊（唐代）

西城近日天，俗禀气候偏。行子独自渴，主人仍卖泉。

烧烽碧云外，牧马青坡巅。何处鹘突梦，归思寄仰眠。
郴江百咏并序·燕堂
阮阅（宋代）

山有香炉水有瓶，斋无尘榻阁无铃。
胡床尘拂枯藜杖，门对江山日夜扃。
出门别妻子 其二
郑世元（清代）

在家不知好，出门使心悲。娇女绕我膝，小儿挽我衣。

似亦解离别，却去还复来。惟此不忍割，令我殊依依。

昨日适南市，思买缯骑归。绮要机中织，蚕妇方缫丝。

将丝拈作线，成衣知几时。我老待儿养，塌焉摧心脾。
偶拈
冯昌历（明代）

世间何事最希奇，东畔红轮西夜垂。何必鲁阳戈一指，直教寸刻不曾移。
送张静之少卿东归
吕陶（宋代）

礼寺居卿宠搢绅，若求清议尚沈沦。三千里外甘投足，四十年前已化鳞。

何必万钟如己欲，好将一笑寓天真。当时共献藏珠赋，寿考康宁有几人。
望晓
陈起（宋代）

要知筋力衰多少，一觉才回常了了。
邻钟无奈五更何，望断窗纱不能晓。
嘉禾百咏·槜李城
张尧同（宋代）

螳螂方捕楚，黄雀遽乘吴。
交怨终亡国，君王到死愚。
反招隐
曹勋（宋代）

骅骝天下骏，所制在服箱。
苏秦天下辩，所失恋冠裳。
达人贵自天，出处保龙光。
山花丽云锦，鸟语调丝簧。
清泉激鸣琴，掩抑合宫商。
芝术胜粱肉，兰菊有余芳。
白云结山友，来往俱相忘。
世路甚溪谷，簪笏诚羁韁。
人心若丘山，咫尺不可量。
猿鹤熟可驯，人熟不可防。
留侯从赤松，范蠡辞越王。
二子保令终，避世容何伤。
王孙促归轸，吾徒方退藏。
处士妻十首
刘克庄（宋代）

自从冀缺后，饁妇有谁欤。
翟氏差清苦，肯同夫荷锄。
苦寒行
刘驾（唐代）

严寒动八荒，刺刺无休时。阳乌不自暖，雪压扶桑枝。

岁暮寒益壮，青春安得归。朔雁到南海，越禽何处飞。

谁言贫士叹，不为身无衣。
郊庙歌辞。祭太社乐章。迎神
佚名（唐代）

烈山有子，后土有臣。播种百谷，济育兆人。

春官缉礼，宗伯司禋。戊为吉日，迎享兹辰。
清平乐·朱颜渐老
白朴（元代）

朱颜渐老，白发添多少？桃李春风浑过了，留得桑榆残照。
江南地迥无尘，老夫一片闲云。恋杀青山不去，青山未必留人。
敬和九锁步虚词·凌虚锁
赵汝湜（宋代）

太空本无形，天衢迥萧疎。
火炼身弥轻，意行意己如。
飘飘跨倒景，{上林下今}丽舞云裾。
无碍故逍遥，洒然翔清墟。
浮邱八景 其五 留舄亭
杨茂先（明代）

跨鹤何年别此山，双双玉舄落人间。孤亭夜静松涛响，疑是仙踪步月还。
偈倾一百六十九首
释智朋（宋代）

田库儿，甚奇怪。
一下锄头，打破土块。
尽大地老和尚，髑髅粉碎，
坐一走七，圆融内外。
青松下，明窗内，
玉殿琼楼未为最。分毫定斤两。
涓滴见沧海，拄杖子话在。
游枋口
孟郊（唐代）

一步复一步，出行千里幽。为取山水意，故作寂寞游。

太行青巅高，枋口碧照浮。明明无底镜，泛泛忘机鸥。

老逸不自限，病狂不可周。恣闲饶淡薄，怠玩多淹留。

芳物竞晼晚，绿梢挂新柔。和友莺相绕，言语亦以稠。

始知万类然，静躁难相求。

耸我残病骨，健如一仙人。镜中照千里，镜浪洞百神。

此神日月华，不作寻常春。三十夜皆明，四时昼恒新。

鸟声尽依依，兽心亦忻忻。澄幽出所怪，闪异坐微絪.

可来复可来，此地灵相亲。
和
何贲（宋代）

清晨雪霁出东城，躬款灵祠致克诚。百品果蔬供荐献，万人箫克贺升平。

晖晖晓日明台殿，猎猎霜风满旆旌。碧瓦脩廊尽宏丽，亦从民欲落新成。
谪连州书春牛榜子
卢肇（唐代）

阳和未解逐民忧，雪满群山对白头。

不得职田饥欲死，儿侬何事打春牛。
独脚令
莫将（宋代）

绛唇初点粉红新。凤镜临妆已逼真。苒苒钗头香趁人。惜芳晨。玉骨冰姿别是春。
送郑邛叔珪之博罗尉四首
王迈（宋代）

奇士束科目，炯如金在沙。
孤吟娱草带，几度见槐花。
此举衣缠绿，相看鬓欲华。
泥金墨犹湿，已报熟葵瓜。
上七斋素不饮
吴芾（宋代）

人日晴天万里开，自应一笑上春台。
清斋偶阻花前醉，且把茶瓯当酒杯。
公舍春日
丁谓（宋代）

绿杨垂线草铺茵，触处烟光举眼新。
一品也须妨白发，千金莫惜买青春。
莺声圆滑堪清耳，花艳鲜明欲照身。
独向此时为俗吏，风流知是不如人。
徐朝奉挽歌词
林希逸（宋代）

薤露曲，薤露歌，人生如露可奈何。如公九十鬓皤皤，有子百世名不磨。

排奸直气贯羲娥，教忠蜚奏金銮坡。制书内出特旨褒，鱼跃白金绯染袍。

径阪之门道日高，葵藿园中翁共哦。诸孙玉立春室和，生事以礼踰牲牢。

公从诸仙游栏柯，送车千两山之阿。鸿章伐石质参轲，百年似此胜人多。

翁归如蜕儿悲号，团栾一散顷兮俄。门人从今废蓼莪，事亲无足可奈何。

事亲无足可奈何，薤露曲，薤露歌。
金菊对芙蓉 答宗姊月辉见怀之作
黄媛介（明代）

五易星霜，两迁村塾，思君几许魂消。看燕来雁去，梦断音遥。

兵戈路绝空相念，惟虚却、月夕花朝。还家一载，城隅轻隔，似阻江潮。

感伊投我琼瑶。羡珠光溜彩，玉韵含韶。恨未能携手，愁寄纤毫。

君家梅竹犹堪赏，待相逢、斗酒重浇。春光未老，花香正美，离思空劳。
种竹
元稹（唐代）

昔公怜我直，比之秋竹竿。秋来苦相忆，种竹厅前看。

失地颜色改，伤根枝叶残。清风犹淅淅，高节空团团。

鸣蝉聒暮景，跳蛙集幽阑。尘土复昼夜，梢云良独难。

丹丘信云远，安得临仙坛。瘴江冬草绿，何人惊岁寒。

可怜亭亭干，一一青琅玕.孤凤竟不至，坐伤时节阑。
贤者之孝二百四十首·管仲
林同（宋代）

战败不羞走，谁为知我深。
叔知我有母，亮我走时心。
南丰道中六言
郭祥正（宋代）

前溪淡淡日落，后山霭霭云归。桃花不知客恨，一片飞上征衣。
书轩
毕仲游（宋代）

书轩东向木栏干，寒食相招对酒盘。日色带阴春竟晚，幽花未落蝶成团。
夏日
陆游（宋代）

吴中五月暑犹微，竟日南堂坐掩扉。
绿树露香莺独语。
画廊风恶燕双归。
三千界内人人错，七十年来念念非。
投老万缘俱扫尽，从今僧亦不须依。
辨奸论
苏洵（宋代）

事有必至，理有固然。惟天下之静者，乃能见微而知著。月晕而风，础润而雨，人人知之。人事之推移，理势之相因，其疏阔而难知，变化而不可测者，孰与天地阴阳之事。而贤者有不知，其故何也?好恶乱其中，而利害夺其外也!

昔者，山巨源见王衍曰：“误天下苍生者，必此人也!”郭汾阳见卢杞曰：“此人得志。吾子孙无遗类矣!”自今而言之，其理固有可见者。以吾观之，王衍之为人，容貌言语，固有以欺世而盗名者。然不忮不求，与物浮沉。使晋无惠帝，仅得中主，虽衍百千，何从而乱天下乎?卢杞之奸，固足以败国。然而不学无文，容貌不足以动人，言语不足以眩世，非德宗之鄙暗，亦何从而用之?由是言之，二公之料二子，亦容有未必然也!

今有人，口诵孔、老之言，身履夷、齐之行，收召好名之士、不得志之人，相与造作言语，私立名字，以为颜渊、孟轲复出，而阴贼险狠，与人异趣。是王衍、卢杞合而为一人也。其祸岂可胜言哉?夫面垢不忘洗，衣垢不忘浣。此人之至情也。今也不然，衣臣虏之衣。食犬彘之食，囚首丧面，而谈诗书，此岂其情也哉?凡事之不近人情者，鲜不为大奸慝，竖刁、易牙、开方是也。以盖世之名，而济其未形之患。虽有愿治之主，好贤之相，犹将举而用之。则其为天下患，必然而无疑者，非特二子之比也。

孙子曰：“善用兵者，无赫赫之功。”使斯人而不用也，则吾言为过，而斯人有不遇之叹。孰知祸之至于此哉?不然。天下将被其祸，而吾获知言之名，悲夫!
无题 其二
曾纪泽（清代）

邂逅高唐日未曛，谁言暮雨又朝云。佩环留质亦何益，香火寻盟空复云。

雁帛传书询隐语，鲛绡织句拟《回文》。蓬山有客闻长恨，不怨君王怨六军。
对赵颖歌
朱子真（唐代）

人间几日变桑田，谁识神仙洞里天。

短促虽知有殊异，且须欢醉在生前。
南歌子
程大昌（宋代）

才出沧溟底，旋明紫岫腰。玉光漫漫涌层潮。上有乘流海贾、卧吹箫。

更上云台望，翻牵旅思遥。我生何许著箪瓢。却向天涯起舞、影萧萧。
和曹克明都事灵岩二绝 其一
陈方（元代）

金屋妆成贮祸基，君王犹自苦沈迷。百花洲上西风急，唯有寒芜一尺齐。
拊缶歌当行路难十五章 其十一
姚燮（清代）

蜀山硗确累趼行，何当刬削招五丁。缚身世网弗愁隘，蝼蚁循庭怨荒大。

翠緌鸣玉栖编蓬，末班事主难为忠。黄牛赤骥士同皂，鲍鱼强夺芳兰风。

鼱鼩袭狗不得阻，遂使孤豚来咋虎。不如徐干弃其宝，处子犹能洁身老。

纬萧河上堪不饥，可怜李广嗟数奇。
点绛唇
王哲（金朝）

可惜娇儿，惺惺伶俐聪明作。灵台廓。圆明光烁。我许蓬莱约。

断却麻绳，正好修丹药。如今却。买条铜索。缚住踏云脚。
送徐校书知处州
魏了翁（宋代）

峨峨海中山，十二楼五城。
仙人驷玉虬，径上凌紫清。
中道忽回薄，珪符下玉京。
彤幨曜白日，锦舆上头行。
扶桑揽余辔，缓步宽作程。
世间行己地，端亦胜蓬瀛。
谁乎低着身，哑咤闻新莺。
何如携令名，归以见母兄。
用世无小大，千里亦民氓。
少施五夸手，竚录屏风名。
木槿
李寄（明代）

六月荷花好，如兹槿亦强。可怜千瓣艳，不过一朝香。

似悟人荣落，偏供僧糗粮。寄余周子爱，红白足相当。
和正可知藏适轩
释子淳（宋代）

适轩新开非华饰，为爱清凉消暑湿。景象千般何处来，尘埃一点应难入。

蒲团禅版静沉沉，松韵竹风常龚龚。香断炉寒坐夜深，苔墀月满无人立。
次韵和盛太博寄赠阁长宿斋太乙宫之什
杨亿（宋代）

汉武亲祈太乙壇，国朝特祭领祠官。
羽旗摇曳晨曦上，素瑟凄清夜漏寒。
驾鹤浮邱应暂下，偷桃方朔合留残。
斋居数宿偏蔬食。定忆中厨政事餐。
和柳郎中舒州潜庵二首
张耒（宋代）

苍颜华发未能甘，欲觉长年先创庵。
坐久烟岚开翠壁，梦回云雨起寒潭。
松风夜扫鸣琴榻，溪溜晴分种药岩。
不是仙翁有仙骨，幽奇争许世人贪。
望永阜陵
陆游（宋代）

圣主乘乾临斧扆，小臣承诏上丹墀。
宁知齿豁头童後，更遇天崩地陷时！泣至眼枯无血续，梦随魂断独心知。
白头才尽空濡笔，宁继生民生武诗。
高宗郊祀前朝享太庙三十首 其十二 真宗室用《熙文》。
郊庙朝会歌辞（宋代）

思文真宗，体道之崇。憺威赫灵，遵制扬功。真符鼎来，告成登封。

盛德百世，于昭无穷。
宿长安县后斋
王建（唐代）

新向金阶奏罢兵，长安县里绕池行。

喜欢得伴山僧宿，看雪吟诗直到明。
席上劝王八扫
孔平仲（宋代）

细雨萧萧风淅淅，冻云倚天如扫墨。高堂置酒送行人，金杯缓扫愁肠涤。

劝君莫惜暂酩酊，自今一别遂南北。后时月夕与花朝，纵扫共醉安可得。
传言玉女（五月四日孙佥判四昆仲携具稽古堂观竞渡，有作）
郭应祥（宋代）

稽古堂前，恰见四番端午又来江上，听鸣鼍急鼓。棹歌才发，江江一川烟雨。轻舟摇扬，心掀舞。

倦客今年续命，欠□彩缕。归期渐近，划地萦心绪。何日斑衣，更看迎门儿女。百怀且付，尊前蒲黍。
次韵外舅喜王正仲三丈奉诏祷南岳回至襄阳舍
黄庭坚（宋代）

汉上思见庞德公，别来悲叹事无穷。
声名藉甚漫前日，须鬓索然成老翁。
家酿已随刻漏下，园花更开三四红。
相逢不饮未为得，听取百鸟啼匆匆。
送永嘉祖意禅人
释智愚（宋代）

识得祖师端的意，迢迢千里扣知音。
当机一喝忘情谓，归兴犹如虎出林。
江淹作恨赋李白拟之余因作恨诗
皇甫汸（明代）

世事年来与愿违，春深无语对花飞。曹王座上空陈伎，襄子桥花但请衣。

镜里颜销恩宠薄，床头金尽结交稀。出师未报阴山捷，身没沙场竟不归。
东坡故居二首
刘克庄（宋代）

嘉祐寺荒谁与葺，合江楼是复疑非。
已为韩子骑驎去，不见苏仙化鹤归。
坐进庵戏作 其二
刘跂（宋代）

结以不根茅，阖之无钥锁。坚密乌有身，非坐常宴坐。
翠蛟亭
陈洵直（宋代）

老树根深络石顽，危檐飞栋插高寒。
为谁洗尽苍龙骨，成岭成峰上上看。
句
谌祜（宋代）

宫烛骊山酒未醒，妖星{目猋}{目猋}弄青荧。
三朝伐叛知谋略，万国归心服典刑。
皇太妃阁五首
苏轼（宋代）

孝心日奉东朝养，俭德应师大练风。
太史新年瞻瑞气，四星明润紫宫中。
东坡谪英州以书语所善衲子曰戒和尚又疏脱矣读之有感
李纲（宋代）

东坡夙世乃戒老，次律前身为永师。一念参差成此错，百忧钟萃使知非。

我生已约渡南海，今日岂知还北归。从今莫打这鼓笛，必竟是事终由谁。
牡丹二首 其一
范纯仁（宋代）

牡丹奇擅洛都春，百卉千花浪纠纷。国色鲜明舒嫩脸，仙冠重叠剪红云。

竞驰经品供天赏，旋立佳名竦众闻。园吏遮藏恐凋落，直攲青盖过残曛。
四明山中十绝·羊额岭
戴表元（宋代）

两颊棱棱额下分，更无坳处可藏云。
西风怕夺行人眼，荞麦满山铺锦云。
鄮山桥
屠侨（明代）

望城三十里，野寺鄮山桥。废垒官奴县，残碑至正朝。

青山来欲暮，秋水未全消。坱北风烟𦂳，扁舟思寂寥。
杂诗效孙莘荖
王令（宋代）

鱼虾无所能，动辄困人得。
蛟鲸能则乖，覆舟取人食。
龟鳖能谓殊，刳剥同一剧。
龙不入网罗，亦不为人识。
犬羊养於人，壮则人食之。
猛虎嗜人肉，终昧猎者机。
豺狼与狗同，为害岂必威。
封狐能为人，还作行子妻。
渡江云·晴岚低楚甸
周邦彦（宋代）

晴岚低楚甸，暖回雁翼，阵势起平沙。骤惊春在眼，借问何时，委平到山家。涂香晕色，盛粉饰、争作妍华。千万丝、陌头杨柳，渐渐可藏鸦。
堪嗟。清江东注，画舸西流，指长安日下。愁宴阑、风翻旗尾，潮溅乌纱。今宵正对初弦月，傍水驿、深舣蒹葭。沉恨处，时时自剔灯花。
团扇歌
赵文（宋代）

私夜必见污，葛屦必遭践。
生世不为男，托身况微贱。
悲痛只在心，憔悴更障面。
出入怀袖中，羡郎白团扇。
望马秦桃花诸山羡门安期生隐处
吴莱（元代）

此去何可极，中心忽伤悲。乱山插沧海，千叠壮且奇。

信哉神仙宅，而养云雾姿。雕锼鬼斧觖，刮濯龙湫移。

坎窞森立剑，槎枒割灵旗。微涵赤岸水，暗产琼田芝。

老生今安在，方士不我欺。经过燕齐靡，出没楚汉危。

挟山作书镇，分海为砚池。残花锦石烂，淡墨珠岩披。

东溟地涵蓄，北极天斡维。玉舄投已远，桑田变难期。

誓追凌波步，行折拂日枝。羽丘杳如梦，玄圃深更疑。

岂无抱朴子，去我乃若遗。空馀炼药鼎，尚有樵人知。
用韵为十九弟寿
项安世（宋代）

驷马开华屋，祥罴降绮栊。
婴襦斑似锦，五佩绿于葱。
好日逢重四，芳醪判一中。
丰神春口柳，意气雨天虹。
未论龟巢藕，休言珀化枫。
诸孙今远大，吾祖旧冲融。
努力名场近，收功鼎甲崇。
但令贤弟贵，不怕老兄穷。
江城子（次韵李参政壁见贻生日）
魏了翁（宋代）

水花湖荡翠连天。记年年。甚因缘。斗鸭阑干，云雾踏青妍。人似风流唐太白，披紫绮，卧青莲。

如今别思浩如川。欲腾骞。隔风烟。月到天心，人影在长编。只有此身飞不去，翔雁侧，狎鸥边。
受用
刘克庄（宋代）

阮遥集平生几屐，晏平仲半世一裘。
秃翁受用能多少，槲叶为衣荷盖头。
温泉
李吕（宋代）

太朴一已散，人伪日滋彰。
持彼炎凉态，指目为温汤。
怀寄周元翁十首
贺铸（宋代）

周郎妙雅道，五字可人师。
许与非不严，奈何取我诗。
我诗如秋虫，徒增长年悲。
指疵固有望，逐臭得无嗤。
诗鸣人必穷，我穷岂所宜。
愿君勿阂此，晚节益经奇。
传闻
弘历（清代）

传闻南省春收好，又报齐东待雨迟。片刻忧欣浑莫定，了知百岁祗如斯。
失调名
韩维（宋代）

轻云薄雾。散作催花雨。
下扶车岭山行饭三宝寺
程敏政（明代）

复道蛇盘百丈岑，石间流水乱鸣琴。仆夫戒险时相詈，学士逢奇只自吟。

溪雪涧风清病骨，野猿山鸟绝机心。岭南古寺今重到，一饭匆匆及岁阴。
日夕出富阳浦口和朗公诗
何逊（南北朝）

客心愁日暮，徙倚空望归。
山烟涵树色，江水映霞晖。
独鹤凌空逝，双凫出浪飞。
故乡千余里，兹夕寒无衣。
九日渡江
李东阳（明代）

秋风江口听鸣榔，远客归心正渺茫。
万里乾坤此江水，百年风日几重阳。
烟中树色浮瓜步，城上山形绕建康。
直过真州更东下，夜深灯影宿维扬。
次韵和陈五咏张侍郎小车 其一
刘攽（宋代）

富贵于人疑疾颠，名儒华发独萧然。小车何必丘园事，不记千秋始姓田。
为家芝田题其先祖裕敏公遗像 其二
丘逢甲（清代）

幻相犹疑禅可参，沙弥俨侍老瞿昙。尘根早悟因缘果，世眼仍推富寿男。

渔市巷留先代宅，波罗房筑定僧庵。宝盆虽去家还在，绝胜金陵沈万三。
和松老弟同上伯兄冢
虞俦（宋代）

鹡鸰原上思何穷，排遣新愁酒有功。不见老松孤晚岁，忍看宿草又春风。

危亭徙倚前峰碧，归路迟回夕照红。谁谓死生真永诀，会应相对梦魂中。
庵中睡起五颂寄海印长老
韩维（宋代）

四风标韵出风尘，高下虽殊一色均。
为我终朝谈实相，参差庭柏敞精神。
楝树
张鹏翮（清代）

见说蛟龙畏楝花，移栽何不向江涯？更闻彩凤来求实，人羡朝阳第一家。
望彭泽
赵作舟（清代）

初日衔彭蠡，江光带远峰。乱云低负郭，半岭近闻春。

石窦荒村屋，林间古寺钟。柴桑望不远，五斗意还慵。
和得全喜雪韵
王柏（宋代）

瞻彼西山紫翠间，百年遗族备艰难。
一区济济虽孤立，万物原原得静观。
举世莫知黄发贵，何人肯伴白云寒。
相将共折长亭柳，况是残梅已著酸。
寄杨六（杨摄万年县尉，余为赞善大夫）
白居易（唐代）

青宫官冷静，赤县事繁剧。一闲复一忙，动作经时隔。

清觞久废酌，白日顿虚掷。念此忽踟蹰，悄然心不适。

岂无旧交结，久别或迁易。亦有新往还，相见多形迹。

唯君于我分，坚久如金石。何况老大来，人情重姻戚。

会稀岁月急，此事真可惜。几回开口笑，便到髭须白。

公门苦鞅掌，尽日无闲隙。犹冀乘暝来，静言同一夕。
赋得闻莺送客
明沈宣王（明代）

隔市炊烟曙色迟，小城初霁客来时。
娇莺历历啼芳树，不解春风有别离。
小雨
陆游（宋代）

细细湿春光，霏霏破夕阳。
卧闻惊倦枕，起看入虚堂。
映叶莺犹啭，争泥燕正忙。
闲愁无遣处，谁与共飞觞？
五子诗五首 其二 李中郎攀龙
梁有誉（明代）

大雅日已远，斯文竞驰骛。如何舍周鼎，淟浊宝康匏。

李生奋东海，深湛托毫素。弃世吾不为，荣华吾不慕。

智用修绠级，道由斲轮悟。荒哉千载心，希声在韶頀。

刻商杂流徵，众耳信惊怖。悠悠复何言，邯郸踠其步。

浮沉将安之，岁月不我顾。汉署共遨游，相期保中路。

璚佩纷偃蹇，美人恐迟暮。八极自挥斥，先民有遗度。
过张秋伤河决都水监
唐之淳（明代）

可怜都水监，无复汉官仪。洲渚沈遗迹，鱼龙识故碑。

日斜渔唱断，风细客帆迟。前代多耆旧，时来咏黍离。
题云台寺
黄公度（宋代）

西风城郭尚炎威，竟日琴尊历翠微。
红尽秋林枫正落，凉生晚寺雨初飞。
相从岁月交情旧，此去尘埃会面稀。
往事惟馀故侯冢，白杨衰草露沾衣。
偈颂二百零五首
释正觉（宋代）

风不鸣条，雨不破块，
会不会兮还信采。廓廓落落兮大方无外，
跛跛挈挈兮大功不宰，稳稳密密兮心安如海。
谒金门
曹勋（宋代）

春渐至。雪染梅梢轻细。试路新芜殊可喜。冷云闲照水。

白苎今年不寄。最好且寻幽会。不怕清寒侵紫绮。看灯同晚醉。
叠旧岁中秋帖子韵并令梁诗正蒋溥和之 其三
弘历（清代）

帖子宜春例可师，堆盘瓜饼入新诗。偶拈旧韵毡帷里，不异秋风太液池。
宫词十首 其八
卢秉（宋代）

迎春新燕尾纤纤，拂柳穿花掠翠檐。问道蕊宫三十六，美人争为卷珠帘。
采药径
朱元升（宋代）

黄精与钩吻，貌同性相反。寄诗径中人，采时高著眼。
天马峰
朱元升（宋代）

塞上风尘高，处处寻天马。
只在此山中，无人到图写。
春集东园诗
李淑（宋代）

东城桃李春，结客玩珍花。
试过辟疆园，兼屈中郎屣。
筠苞烟蔽亏，柳带风眠起。
岸帻藉芳艿，衔杯嗅新蕊。
留连鱼鸟适，放旷山林喜。
意赏殊未阑，更作樱厨拟。
又和三首·怀萧居
袁说友（宋代）

前生老居士，识我臭味同。
诗囊欲往来，一别已再冬。
相从能几何，岁晚惊飘蓬。
须赋早归欤，共老千岩松。
禅人并化主写真求赞
释正觉（宋代）

寒山骨瘦，雪林气清。
万机寖削，一点光明。
其灵不可像，其妙不可名。
默倚蒲团坐终日，你道何时不太平。
句
白逊（宋代）

鹿随采药携家去，鹤恐飞仙佩箭归。
送杜顗赴润州幕
杜牧（唐代）

少年才俊赴知音，丞相门栏不觉深。直道事人男子业，

异乡加饭弟兄心。还须整理韦弦佩，莫独矜夸玳瑁簪。

若去上元怀古去，谢安坟下与沉吟。
渔村夕照
杨公远（宋代）

一簇渔家古渡头，生涯只在几扁舟。
归来晒纲斜阳外，欸乃数声烟树秋。
三和庵字韵
林希逸（宋代）

新吟度度到溪庵，讽咏铿鍧似雅南。笔健称雄一当百，韵严苦和二生三。

舍襄阳外无新语，除谪仙来可剧谈。觌面犹龙谁复识，杏坛人在庶知聃。
古梅
熊瑞（宋代）

风度飘飘一世豪，偃然犹自外离骚。
诸公惯作交婆熊，动说山人索价高。
回文诗二首
徐夤（唐代）

飞书一幅锦文回，恨写深情寄雁来。机上月残香阁掩，

树梢烟澹绿窗开。霏霏雨罢歌终曲，漠漠云深酒满杯。

归日几人行问卜，徽音想望倚高台。

轻帆数点千峰碧，水接云山四望遥。晴日海霞红霭霭，

晓天江树绿迢迢。清波石眼泉当槛，小径松门寺对桥。

明月钓舟渔浦远，倾山雪浪暗随潮。
宴玉津园江楼七首
任希夷（宋代）

参天宫柏翠，布地禁花红。
台沼如文囿，规摹有汴风。
闻虏人败于柘皋作口号十首
庞谦孺（宋代）

黏罕中间陷两京，当时兀术尚无名。
如今索斗无时了，不使山川见太平。
念奴娇（次陆务观见贻念奴娇韵）
韩元吉（宋代）

湖山泥影，弄晴丝、目送天涯鸿鹄。春水移船花似雾，醉里题诗刻烛。离别经年，相逢犹健，底恨光阴速。壮怀浑在，浩然起舞相属。

长记入洛声名，风流觞咏，有兰亭修竹。绝唱人间知不知，零落金貂谁续。北固烟钟，西州雪岸，且共杯中绿。紫台青琐，看君归上群玉。
依韵答黄校书
徐夤（唐代）

慈恩雁塔参差榜，杏苑莺花次第游。

白日有愁犹可散，青山高卧况无愁。
挽雷尚书丧归二首
陈杰（宋代）

安装闻难及庐山老，晚见丧归南海翁。
犹被卹章虽弗逮，竟成全节略相同。
事惟有死仲连子，貌乃如生颜鲁公。
不尽哀荣千载下，爽鸠墟垅几秋风。
句
程师孟（宋代）

海上风流荔枝国，人间潇洒菊花天。
与同学者共祀兴化刘先生于龙门书院哀感成诗 其一
范当世（清代）

城郭三年别，门墙一恸深。池荷还炫日，堤柳尚成阴。

游从斋房减，埃尘讲幄侵。黯然值诸子，相对忽沾襟。
鼓镇龙潭峡新涨
袁昌祚（明代）

地蓄新行潦，天开小洞庭。吞潮微漾白，触岸远摇青。

枕簟渔歌入，林峦客舫经。不妨孤浦没，胜趣逼沧溟。
舟中即事三首
邓深（宋代）

晒翅鸬鹚映日斜，倒悬群鸭趁鱼虾。
槿篱石径通门处，茅屋松林卖酒家。
图南行送烈堂内弟南游
赖绍尧（清代）

君不见，鲲鹏变化几千里，顷刻抟风任迁徙。朝游溟渤夕天池，大人豹变亦如此。

毗舍耶外婆娑洋，指南针指向南航。大地旧闻称富媪，新洲今已号仙乡。

土壤膏腴民力裕，犹认郑和栖泊处。舳舻远接太平洋，物产近凌西印度。

百年政教属西欧，眼见东邻势力侔。不特蛮酋齐屈膝，行看骄子亦低头。

廿纪移民新政策，共道南进尤宜北。已敷文教暨南邦，又树声威震南国。

况闻启土辟山河，大半闽峤越隽多。此去同文更同种，信知地利兼人和。

我歌南风送君去，一篇权作南征赋。他时返棹得南琛，翠羽明珠不知数。
和信夫屯田疾间偶作二首 其二
吕陶（宋代）

仕路浮沈不足嗟，到头何处是津涯。庭中度日多无事，湖上经年各有花。

熟焙春芽香不散，轻澄腊醑味偏加。凭君莫赋思归引，一郡相欢似一家。
酬木伯初仍简才叔常之
许及之（宋代）

惠我诗章有琢磨，传家学力见功多。恍惊社里摛文手，夺得天功织锦梭。

竞约芳洲容与戏，预欣清夜醉时歌。熏蒸浪泊看鸢堕，不念垂垂老伏波。
醉蓬莱
霍安人（宋代）

正朱明时候，院宇清和，庆逢佳节。梦应熊罴，尧蓂翻三叶。罗绮如云，寿杯争劝，竞起歌新阕。瑞气氤氲，祥云缭绕，玉炉频爇。

溪室封功，几多勋业，首冠今朝，一时英杰。得配侯门，岂不惭疏拙。彩凤和鸣，早膺荣擢。增盛斑衣列。福禄无穷，年过卫武，辉光阀阅。
饮马长城窟行
李世民（唐代）

塞外悲风切，交河冰已结。
瀚海百重波，阴山千里雪。
迥戍危烽火，层峦引高节。
悠悠卷旆旌，饮马出长城。
寒沙连骑迹，朔吹断边声。
胡尘清玉塞，羌笛韵金钲。
绝漠干戈戢，车徒振原隰。
都尉反龙堆，将军旋马邑。
扬麾氛雾静，纪石功名立。
荒裔一戎衣，灵台凯歌入。
攫麦叹
林寿图（清代）

十亩种地九亩荒，一亩割者青未黄。县官苦陈户逃籍，将吏怒说农登场。

风追马蹄不相及，湿薪未燃灶火熄。健儿攫去麦三升，孙扶翁姥抱瓮泣。
偶然作 其三
魏礼（清代）

山居面石壁，日月去我早。奄忽逝年华，自顾何草草。

人生会有处，鸟飞鱼在沼。如何俯仰间，侧侧满怀抱。
念奴娇
俞士彪（清代）

江梅乍吐，有寒鸦，斜日愁思欲绝。烛底孜孜曾邂逅，蓦又催人轻别。

带绾鸳鸯，钗摇翡翠，风过裙罗揭。低头缓步，弄羞时把衫啮。

望断一刻难留，祇留离恨，向黄昏时节。对影偷垂珊枕泪，生怪窥人明月。

玉漏初长。银釭半亮，转觉肠如割。痴魂欲去，帐花不住摇曳。
西安道中二首
吴芾（宋代）

水浸野苗森碧玉，风翻早稻卧黄云。
有年如许诚希见，农父犹言未十分。
山塞
司马光（宋代）

边草荒无路，星河秋夜明。
卷旗遮虏塞，歇马受降城。
霜重征衣薄，风高战鼓鸣。
将军功示厌，士卒不须生。
临江仙 元夕
黄淮（明代）

忆昔帝城三五夜，簪缨曾侍宸游。山移鳌背对龙楼。

一天星斗下，万文瑞光浮。

箫鼓声中催赐饮，归来月在帘钩。而今白发叹淹留。

寒窗灯影里，飞梦绕瀛洲。
再和
韦骧（宋代）

突兀见升平，前非望汝灵。尘途虽阖眼，血刃不磨腥。

气格希神岳，漂浮贱水萍。遇迁何足计，唯守自然青。
题苍筤池馆
王绂（明代）

轩窗开处小池平，翠竹新栽绕径生。洗药每惊鱼跃起，扫苔时放鹤来行。

凉生清籁秋偏早，影动微波月倍明。惹得王猷知此处，几番直造不通名。
题吴山带墨竹送吴晋涛归宜兴二首 其一
陈恭尹（清代）

故人笔墨醉方工，数叶垂垂亦不同。画里只今成旧雨，画溪归去是春风。
半天楼小坐
弘历（清代）

山楼号半天，层构㨿崖巅。极目诚旷矣，骋怀亦与然。

信堪供揽景，非欲事求仙。旧咏联新什，自成今昔年。
初到曲江六首 其五
朱翌（宋代）

草断城头路，春未履屡穿。雨馀峰染黛，云出岭垂莲。

眼傍青林转，愁来白鸟边。中原好消息，问取此江船。
答东皋伯远法师
智及（明代）

东皋尊者隐郊墟，小小屠苏睹史居。切柏代香朝演法，卷帘进月夜抽书。

村园果熟秋霜后，花径苔生宿雨馀。心境两忘诸幻灭，更于何处觅真如。
自湘赴广道间杂咏·湘竹
李曾伯（宋代）

纹竹起嫔虞，因怀二女居。
君泪夫人泪，思欤抑怨欤。
伤二舍弟无疾而化二首
邵雍（宋代）

手足情深不可忘，割心犹未比其伤。
急能畴昔尔相济，终鲜如今我遂当。
韡鞾棣开无并萼，邕邕雁去破初行。
自兹明月清风夜，萧索东篱看断肠。
题舅氏闵康侯一草堂 其一
凌义渠（明代）

偶然风绪惬，浥浥片心降。烛冷清连曙，吟馀梵写腔。

荷钿开晓镜，蕉露亚秋窗。底怪穿棂月，移人影半双。
送张公往建溪
刘敞（宋代）

秋风驾流溪水急，君帆胡为破烟入。仙人近约武夷会，汉祀山头羽旄立。

群山丛丛野波绿，君缨无尘见心曲。江淹梦笔灵有馀，君归何时伫盈轴。
令狐员外宅宴寄中丞
韩翃（唐代）

寒色凝罗幕，同人清夜期。玉杯留醉处，银烛送归时。

独坐隔千里，空吟对雪诗。
自曹家沙风中抛江危甚抵铜陵县
董嗣杲（宋代）

朔风吹沙昏，聚落风物蕃。
剧邑此寄治，零星数军屯。
奸狡纷雁鹜，生殖丰鸡豚。
猎子事兵仗，儒家扃荜门。
时闻读书声，句读失讨论。
小舟泊洲虚，入市市不喧。
何年弓戈戕，睹此惊心魂。
百里馀几户，谁肆科调繁。
邑令率以摄，凋瘵真难言。
俊佐觅幕檄，不洗部民冤。
气象日益靡，莅政几触藩。
野老采野果，倚篱喂病孙。
逢客乃靳吝，出语妄自尊。
细故起叱咤，徒御嗤蛮村。
失笑向此适，窒忿思倒樽。
云簇天冱寒，有酒无从温。
劳生愁万端，不语将虱扪。
深虞弱缆腐，浮寄芦荻根。
铜陵只隔江，起矴帆若奔。
既涉庸自悔，死生归乾坤。
仙人塘
陈岩（宋代）

陂塘一曲水泓澄，山簇瑶台十二层。
剩脉余膏流不尽，芝田蕙圃岁常登。
赵季茂通判惠诗走笔奉和十篇
岳珂（宋代）

秋气与人宜，山家物物诗。
题新兴常倦，景好句先知。
云断边鸿信，天晴野马吹。
閒情君莫问，谋自不相为。
苏幕遮（般涉调）
张先（宋代）

柳飞绵，花实少。镂板音清，浅发江南调。斜日两竿留碧影。马足重重，又近青门道。
去尘浓，人散了。回首旗亭，渐渐红裳小。莫讶安仁头白早。天若有情，天也终须老。
剔银灯 次沈子山韵
吴湖帆（清代）

隔岸江风柔劲。金波浣花明镜。小槛寻诗，浮家浴礨，还照合欢鸾影。

沤歌遥听，心声送、双双呼应。经片雨、生凉却病。卷翠袖、香扶人醒。

待月廊边，移云障后，枕肩妒花头并。情多谁更。偏离绪、恼著无定。
万年欢
王安礼（宋代）

雅出群芳。占春前信息，腊后风光。野岸邮亭，繁似万点轻霜。清光溪流倒影，更黯淡、月色笼香。浑疑是、姑射冰姿，寿阳粉面初妆。

多情对景易感，况淮天庾岭，迢递相望。愁听龙吟凄绝，画角悲凉。念昔因谁醉赏，向此际、空恼危肠。终须待结实，恁时佳味堪尝。
春初送吕补阙往西岳勒碑得云字
孙逖（唐代）

刻石记天文，朝推谷子云。箧中缄圣札，岩下揖神君。

语别梅初艳，为期草欲薰。往来春不尽，离思莫氛氲。
泥行终日至晡始抵中桥六绝
岳珂（宋代）

两岸黄苗半跬深，{左女右辱}余短发更伤心。
莫疑一点无生意，尽日田家眼内针。
小雪后二日二首
刘克庄（宋代）

一苍头赞谒，两赤脚扶行。
医柰毋吟咏，宾嗔不送迎。
都忘虚室白，时梦小窗明。
回首然藜地，谁怜老更生。
秋夜感怀时羁旅桂林
陈丽芳（清代）

月凉如水浸窗纱，何处悲声起暮笳。欲觅迢遥千里梦，可怜消瘦半庭花。

露零荒沼莲房冷，风紧遥空雁字斜。漫道莼鲈滋味好，三吴归去已无家。
送张敬叔
耶律铸（宋代）

去年见君瀚海东，苍松郁郁山重重。今日送君之镇阳，寒烟重重天苍苍。

休叹萧萧行路难，两袖春风衣锦还。二年两度客天涯，离合都无咫尺閒。

一尊白酒羡君侯，入手功名正黑头。今年旱蝗民切痛，赋税须知有轻重。

一生富贵将几何，西风吹破邯郸梦。自愧趋凤池，空有别离诗。

红尘无处避，扰扰心如醉。何时高隐旧林泉，卧看人閒等儿戏。
为毛进士具茨题其大父中丞公墓
张萱（明代）

生刍曾荐白杨秋，玉节金鱼共一丘。石绣屏前频立马，莲花峰畔说眠牛。

西风忽送松楸雨，落日时闻鼓角愁。自是中丞明德远，万家不数汉元侯。
怀襄阳
邹浩（宋代）

寄迹襄阳北，无因吊古人。卧龙应索寞，堕泪想鳞皴。

不作庞公客，空回徐庶身。风流终自若，他日引车轮。
书米元晖写苏黄秦赠元章诗卷后
释居简（宋代）

南宫逸迹直欲飞，元祐诸老尝品题。新生之犊未易控，仲由未见孔子时。

绍兴天子纡宸思，诏写前朝断碑字。缜密中藏轩豁意，乡党篇中见孔子。

坡仙滑稽肆吟谑，独与黄秦细商略。平原太守锥画沙，柳家新样元和脚。

颜筋柳骨人不知，有子夜半亲传衣。换鹅风味超凡调，换羊更索坡仙笑。
白羊
周弼（宋代）

路隔一重溪，山深客易危。
驿亭惟有额，官堠尽无碑。
竹挂黄身虺，林香白面狸。
得船争欲渡，先奔槿花篱。
寄刘小山武子老丈 其二
韩淲（宋代）

翠微秋影浪吟时，一片才情杜牧之。不望上天容此老，只忧无牧著群儿。

岁华荏苒疏音信，人事凄凉有别离。日暮江东云合处，小山丛桂是吾师。
一老儒为贵人烧丹丹垂成而走因此失所
戴复古（宋代）

道途多险阻，此老欲何之。
命薄丹砂走，天寒白发悲。
从教达官骂，忍受小儿欺。
月夜双乌鹊，飞鸣绕树枝。
酬彭虎少自全椒过江见访
欧大任（明代）

浦口帆初下，相寻到大航。摄衣花籞外，把酒药垆旁。

龙剑星星跃，骊珠字字光。仲宣书籍富，应不待中郎。
题高伯寿墨梅 其二
胡仲弓（宋代）

生来洁白本无瑕，剪雪裁冰擅一家。堪叹俗流刚点涴，故将水墨写梅花。
醉赋
陆游（宋代）

我疾多自愈，初非遇奇方；我生固多难，欲应忽已忘。
颓然乱书中，不知岁月忙。
有时或得意，炙冷不暇尝。
乃今又大悟，万事付一觞，书中友王绩，堂上祠杜康。
续白燕 其二
徐渭（明代）

青壁红窗映苑墙，冲花泛羽唼群芳。霜迷万瓦单栖渺，草绿千群片影凉。

云母屏深低缟袖，水晶帘动拂流黄。西园蝴蝶浑无赖，暗粉飘尘上海棠。
偈颂二十九首 其十七
释云（宋代）

云门普，风穴瞎。三门外金刚，冷地里笑杀。
汉东郡斋夕坐
张弋（宋代）

庐山解夏洪山去，自到山边叶已飘。
鸿雁影多怜塞近，交朋书少觉身遥。
屡游骑惯将军马，不饮还封道士瓢。
心忆清吟更岑寂，玉京谁与话寒宵。
榕阴图
胡梦昱（宋代）

古人遗直今人是，肯效乡原事踽凉。
不把危言陈北阙，因何着脚到南荒。
排奸斥佞风霜手，耐冷禁寒铁石肠。
赢得榕阴浓密处，忘言默坐对炉香。
信士画真请赞
释印肃（宋代）

普因乾坤非外物，周闻法界祗圆音。
含灵入我身毛孔，非相非名何处寻。
宝陀触目无人见，妙体端严不坏金。
如钟含响随缘应，见我方知识自心。
释迦佛，普庵光，
不二如来体不藏。香花供养谁知有，
只在众生心印堂。
强斋高秘阁过访二子侍
释居简（宋代）

囊粟排金破黑甜，晓来乾鹊响晴檐。西游佳气作秋爽，东聚列晴应夜占。

双玉佩声随步武，老人躔度动沈潜。岂惟萧寺生晶色，白叟黄童亦快瞻。
榜句
杨乘（唐代）

伶俜乖拙两何如，昼泥琴声夜泥书。

数拍胡笳弹未熟，故人新命画胡车。
过云台山闻山中有普明寺未至
顾璘（明代）

云台路接短长亭，十里烟林不断青。说有禅宫如海藏，山僧来现老龙形。
蓦山溪•舟中残月
彭孙遹（清代）

芙蓉湖畔，点点喧津鼓。何处是归程，轻鸥外、一声柔橹。

香销酒薄，早是不成眠，怪好月，故相撩，枕畔时来去。

方晖圆景，摇曳纷无数。风勒水声寒，又激起、吴歈凄楚。

夜长梦短，此意有谁知，算只有，广寒人，知我伤心处。
独酌
权德舆（唐代）

独酌复独酌，满盏流霞色。身外皆虚名，酒中有全德。

风清与月朗，对此情何极。
危见心携示别去寄谢
艾性夫（元代）

好客来今雨，长吟出古风。
诗神君独富，文鬼我方穷。
湖海飘零外，乾坤感慨中。
相逢难衮衮，取别竟匆匆。
十六夜孤山看月歌四首
王稚登（明代）

白头田父出当年，寺下江深水拍天。
沧海自从成陆后，禅宫渐与月宫连。
谢东粹包宏父三首癸卯夏
戴复古（宋代）

平生不识字，把笔学吟诗。
旧说韦苏州，于余今见之。
每遭饥寒厄，出吐辛酸辞。
候虫鸣屋壁，凤蝉啭枯枝。
但有可怜声，入耳终无奇。
宏斋误题品，恐贻识者饥。
九锁山
晁端友（宋代）

行尽青峰与碧溪，何须辛苦觅天梯。九山不锁寻真路，自是人心到后迷。
和沈述之赠权干诗
王质（宋代）

江枫不敌寸心丹，何待霜雄吏自寒。满眼空空无一佛，举头自自有三官。

毛端解运三千界，脚底常飞九万抟。凫茈馀根挑欲尽，莫忧鲁巷有颜箪。
卜算子·秋色到空闺
夏完淳（明代）

秋色到空闺，夜扫梧桐叶。谁料同心结不成，翻就相思结。
十二玉阑干，风动灯明灭。立尽黄昏泪几行，一片鸦啼月。
再和前韵答隐父二首 其一
郭印（宋代）

吾宗枝干衰，弱植念孤独。结交得此君，蒹葭倚琼玉。

即之不忍得，爽气如可掬。初观爱柯茎，久坐穷节目。

细叶裁云新，深根封藓绿。从今净两眼，不数山中木。

世路繁荆榛，相将隐空谷。直须丹凤来，采实虞庭宿。
秋怀五首简陈巽叔徐伯老
王炎（宋代）

西南天汉流，蟋蟀鸣露草。
黄鹄垂其翼，坐看岁年老。
寸阴轻尺璧，进德恨不早。
百围饱风霜，蹭蹬何足道。
云庵
释原妙（宋代）

或淡或浓拖雨去，半舒半卷逆风来。
为怜途路无栖泊，却把柴扉永夜开。
贺新郎（再用韵饯吴宪）
李公昴（宋代）

过雨璇空湿。浩秋香、光浮桂菊，晓风吹入。柳系牙樯应小驻，草草还成胜集。又追趁、牡车原隰。照座玉人风骨耸，想胸蟠、蕊阙琳琅笈。真作者，世难及。

远山云雾工开翕。共朱阑徙倚，总好锦囊收拾。老我只今才思涩，知二争如知十。戛金缕、檀敲休急。访古夷犹行八境，忆朝阳、鸣凤台端立。笔也醉，砚池吸。
汴都至南京食樱桃
韩元吉（宋代）

银盘日日饱朱樱，不负归辕过两京。
身到江南梅未熟，故国风味梦关情。
感遇 其七
朱鹤龄（清代）

峡中亦有日，海外亦有槎。我生独崩迫，沈忧浩无涯。

出门愁满道，入室愁满家。芳兰骨不立，丛菊秋空花。

万物非可悦，百年谁见赊。如何违此性，役役随翻车。
和秉之塘桥郊居自适之韵
王鏊（明代）

山人本自爱山居，南望家山咫尺如。香玉满场收晚稻，银丝绕箸荐溪鱼。

水东父老还为主，城里交亲好寄书。适意且潜潜且起，人生何必问其馀。
两相思 歌席调刘晋度
丁澎（清代）

翠袖练裙香菀，花底送愁蛾。锦瑟樱桃相和歌。争看无奈何。

素手娇映红螺。画屏深、细炙银鹅。爱盻周郎曲误多。

教侬却怎么。
汤泉应制
纳兰性德（清代）

鱼鳞雁齿镜中开，溅沫为霖遍九垓。
不用劫灰求仿佛，便从天九象昭回。
桑坛法驾乘春转，鹤禁仙镳问寝来。
遥祝海隅同帝泽，年年长听属车雷。
和普公赋东园十题其四待月亭
梅尧臣（宋代）

明月过三五，飞出沧海迟。
佳人望清夜，隔树光离离。
不须磔虾蟆，寒魄自有亏。
至游堂
杨杰（宋代）

人孰不好游，外物常求备。佳胜穷山海，纷华乐朝市。

不知务内观，未得游之至。达士靡窥牖，天道已昭炽。

六合极周流，万化览要会。潇洒须川守，名堂慕高致。

政清民讼简，庭木交苍翠。间关林鸟鸣，跳跃池鱼戏。

逍遥成咏歌，吏隐欣得地。视听与人同，所适与人异。

翻笑列禦寇，不出终身愧。吾亦爱吾庐，岂独壶丘氏。